Skoor eis ondersoek ná miljoene aan hotelskool se sekuriteit bestee isJob Dliso, die voorsitter van Skoor (Foto: ANA) Die parlement se staande komitee oor openbare rekeninge (Skoor) eis ŉ deeglike ondersoek deur die nasionale tesourie se taakspan nadat die departement van toerisme in Noordwes soveel as R7,8 miljoen aan ’n valhek en heining by die Taung-hotelskool in Taung, Noordwes, bestee het. Dit is byna R3 miljoen meer as waarvoor die departement die skool gekoop het. Job Dliso, die voorsitter van Skoor, het Maandag in ’n verklaring gesê dit is onverklaarbaar hoe die oprig van die valhek en heining meer kan kos as waarvoor die skool aanvanklik aangekoop is. Die departement van toerisme het R4,4 miljoen aan die valhek bestee en sowat R3,4 miljoen aan die heining. Die departement het die hotelskool in 2016 vir R5 miljoen gekoop. Kenetswe Mosenogi, die LUR vir ekonomiese ontwikkeling, omgewingsake, bewaring en toerisme, het erken die departement het meer aan die valhek en die heining bestee as aanvanklik beplan. Die valhek en heining sou aanvanklik onderskeidelik R3 miljoen en R1,4 miljoen gekos het, soos ooreengekom met die provinsiale tesourier. Die prys van die valhek en heining is egter met sowat 20 persent opgestoot, sonder enige toestemming van die provinsiale tesourie. Vir Dliso is dié onreëlmatighede kommerwekkend. Die ongerymdhede is onthul tydens openbare vergaderings met die departement van ekonomiese ontwikkeling oor die 2018-‘19-ouditverslae. Dliso is ook bekommerd oor die gehalte van die projek, wat nie volgens standaard is nie. “Iemand moet aanspreeklik gehou word.” Dliso wil met die Valke vergader om ’n saak van korrupsie en finansiële wanbestuur te laat ondersoek. Die departement van toerisme het verder erken hy het meer as R3,5 miljoen bestee aan opknappings by die ongebruikte Orkney Game Academy-gebou in Orkney. Dié gebou is in 2015 deur die AngloGold Ashanti-myn aan die departement geskenk. “Die Orkney-gebou is ongelukkig nie geskik vir die opleiding van wildbewaarders nie, omdat dit in ’n myngebied geleë is,” sê Mosenogi. Die departement het die Noordwes-parkeraad versoek om te oorweeg om die gebou na bestaande wildparke te skuif. Mosenogi sê die departement beoog om die Taung- en Orkney-projek te ondersoek aangesien daar nog nie heeltemal duidelikheid oor die ongerymdhede is nie. “Ons beplan om die projekte te laat ondersoek omdat daar ’n kultuur van gebrek aan aanspreeklikheid en gebrek aan reaksie in die departement heers,” sê Mosenogi.